बता दें कि वित्त मंत्री अरुण जेटली पिछले एक महीने से अस्वस्थ्य चल रहे हैं. किडनी में खराबी होने के कारण वे डायलिसिस पर थे. सोमवार को अखिल भारतीय आयुर्विज्ञान संस्थान (AIIMS) में उनकी किडनी ट्रांसप्लांट की गई. जेटली को रविवार को एम्स में भर्ती कराया गया था. जेटली के स्वस्थ्य होने तक वित्त मंत्रालय का कार्यभार रेल मंत्री पीयूष को सौंपा गया है. मंत्रिमंडल के इस फेरबदल में स्मृति ईरानी का कद छोटा किया गया है. उनसे सूचना प्रसारण मंत्रालय वापस लेकर राज्यमंत्री राज्यवर्धन सिंह राठौर को सूचना प्रसारण मंत्रालय स्वतंत्र प्रभार दे दिया गया है. राठौर अब पूरी तरह से अपने मंत्रालय को देखेंगे. ईरानी अब सिर्फ कपड़ा मंत्रालय ही देखेंगी. यह दूसरी बार है जब स्मृति ईरानी की जिम्मेदारियों में बदलाव किया गया है. इससे पहले उनसे मानव विकास मंत्रालय छीना गया था. स्मृति के अलावा केंद्रीय मंत्री एसएस अहलूवालिया को पेयजल एवं स्वच्छता मंत्रालय से मुक्त कर उन्हें इलेक्ट्रॉनिक्स और सूचना प्रौद्योगिकी मंत्रालय की जिम्मेदारी दी गई है. अभी तक यह मंत्रालय अल्फ़ोंस कन्ननधनम के पास था. अल्फोंस अब केवल पर्यटन मंत्रालय का ही काम देखेंगे.राजनीति के जानकार बताते हैं कि प्रधानमंत्री नरेंद्र मोदी खुद ही अपने मंत्रियों के कामकाज की समय-समय पर समीक्षा करते रहते हैं और इसी समीक्षा के चलते मंत्रियों का कद तय किया जाता है. अरुण जेटली की बीमारी के चलते यह तो पहले से ही तय था कि इसकी जिम्मेदारी किसी और मंत्री को दी जाएगी, लेकिन इस चर्चा में स्मृति ईरानी कहीं नहीं थीं. जानकार बताते हैं कि कुछ मामलों को लेकर सूचना मंत्रालय काफी चर्चा में रहा था, अधिकारीवर्ग भी अपने मंत्री स्मृति ईरानी के फैसलों से खुश नहीं थे, जिसके चलते उनसे यह मंत्रालय ले लिया गया.